b)

prispeje k vytvoreniu konsenzu na základe rámca vytvoreného NPT tým, že podporí rozhodnutia a rezolúcie prijaté počas konferencie o revízii a predĺžení z roku 1995 a záverečný dokument konferencie o revízii NPT z roku 2000, pričom prihliadne na súčasnú situáciu a podporí, okrem iných, tieto základné prvky: 1. vyvinúť úsilie na zachovanie integrity NPT a posilnenie jej plnenia; 2. uznať, že NPT je jedinečný a nenahraditeľný multilaterálny nástroj na udržanie a posilnenie mieru, bezpečnosti a stability vo svete, pretože vytvára právny rámec na zabránenie narastajúceho šírenia jadrových zbraní, na ďalší vývoj overovacieho systému, ktorý zabezpečuje výlučne mierové využívanie jadrovej energie štátmi, ktoré nevlastnia jadrové zbrane a pretože predstavuje nevyhnutný základ pokračovania jadrového odzbrojenia v súlade so svojím článkom 6; 3. usilovať sa o všeobecné uplatňovanie NPT; 4. zdôrazniť absolútnu nevyhnutnosť zaručenia úplného dodržiavania všetkých ustanovení NPT všetkými štátmi, ktoré sú jeho zmluvnými stranami; 5. vyzvať všetky štáty, ktoré nie sú zmluvnými stranami NPT, aby prijali záväzky nešírenia a odzbrojovania a vyzve ich, aby sa stali zmluvnými stranami NPT ako štáty, ktoré nevlastnia jadrové zbrane; 6. uznať, že od ukončenia konferencie o revízii z roku 2000 sa vyskytli vážne udalosti týkajúce sa šírenia jadrových zbraní; 7. zdôrazniť potrebu posilniť úlohu Bezpečnostnej rady Organizácie Spojených národov ako konečného rozhodcu, aby prijímala vhodné kroky v prípade nedodržiavania záväzkov vyplývajúcich z NPT, v súlade so štatútom Medzinárodnej agentúry pre atómovú energiu (MAAE) vrátane uplatňovania záruk; 8. pripomienúť možné dôsledky odstúpenia od NPT pre medzinárodný mier a bezpečnosť. Podporiť prijatie opatrení na odradenie prípadov odstúpenia od uvedenej zmluvy; 9. požiadať zastavenie jadrovej spolupráce so štátom, keď MAAE nemôže poskytnúť dostatočné záruky, že jadrový program tohto štátu je určený výhradne na mierové ciele, a to až do chvíle, kedy bude môcť MAAE tak urobiť; 10. vyzvať štáty regiónu na vytvorenie skutočne overiteľnej zóny bez jadrových zbraní na Blízkom východe, ako aj zóny bez ďalších zbraní hromadného ničenia a ich nosičov, v súlade s rezolúciou o Blízkom východe konferencie o revízii a predĺžení v roku 1995; 11. vzhľadom na to, že bezpečnosť v Európe je spojená s bezpečnosťou v Stredozemí, pripísať prioritnú dôležitosť zavedeniu režimu nešírenia jadrových zbraní v tomto regióne; 12. uznať dôležitosť zón bez jadrových zbraní pre mier a bezpečnosť na základe dojednaní voľne dohodnutých medzi štátmi dotknutého regiónu; 13. zdôrazniť potrebu venovať maximálne úsilie tomu, aby sa predišlo nebezpečenstvu jadrového terorizmu, spojeného s možným prístupom teroristov k jadrových zbraniam alebo jadrovému materiálu, ktorý by mohol byť použitý pri výrobe rádiologických rozptylových zariadení a, v tejto súvislosti, zdôrazniť potrebu dodržiavať záväzky vyplývajúce s rezolúcie 1540 Bezpečnostnej rady. Vyzvať na posilnenie bezpečnosti vysoko aktívnych rádioaktívnych zdrojov. Podporiť v tomto ohľade činnosť G8 a MAAE; 14. uznať v súvislosti so zvýšenou hrozbou šírenia jadrových zbraní a terorizmu, že je potrebné schváliť bezpečnostnú iniciatívu proti šíreniu zbraní, globálnu iniciatívu pre zníženie hrozby a Iniciatívu globálneho partnerstva G-8; 15. vyzvať k všeobecnému uplatňovaniu dohôd o komplexných zárukách a dodatkových protokolov; 16. uznať, že dohody o komplexných zárukách a dodatkové protokoly majú odradzujúci účinok na šírenie jadrových zbraní a v súčasnosti predstavujú normu pre overovanie, a pokračovať v úsilí k zvýšenému odhaľovaniu prípadných porušení záväzkov NPT; 17. snažiť sa o to, aby Rada guvernérov MAAE uznala skutočnosť, že uzatvorenie dohody o komplexných zárukách a dodatkového protokolu v súčasnosti predstavuje normu pre overovanie; 18. zdôrazniť jedinečnú úlohu, ktorú zohráva MAAE, pri overovaní, či štáty dodržiavajú svoje záväzky nešíriť jadrové zbrane a pri poskytovaní pomoci týmto štátom, na ich žiadosť, pri posilňovaní bezpečnosti jadrového materiálu a jadrových zariadení a vyzvať štáty, aby MAAE podporili; 19. uznať dôležitosť efektívnych a vhodných kontrol vývozu v súlade s rezolúciou Bezpečnostnej rady 1540 (2004) a v súlade s článkom 3 ods. 2 NPT; 20. vykonať na vnútroštátnej úrovni efektívne kontroly vývozu, tranzitu, prekládky a opätovného vývozu, ako aj k tomuto účelu vhodných zákonov a iných právnych predpisov; 21. uviesť do platnosti efektívne odrádzajúce trestné sankcie na predchádzanie nedovoleného vývozu, tranzitu a sprostredkovania, nedovoleného obchodovania, ako aj jeho financovania v súlade s rezolúciou 1540 (2004) Bezpečnostnej rady; 22. vyzvať Zanggerov výbor a Skupinu jadrových dodávateľov (NSG) k tomu, aby sa podelili so svojimi skúsenosťami z oblasti kontroly vývozu a aby sa tak všetky štáty inšpirovali dojednaniami Zanggerovho výboru a usmerneniami NSG; 23. pripomenúť potrebu v krátkej dobe posilniť usmernenia NSG s cieľom prispôsobiť ich novým výzvam nešírenia; 24. vyzvať štáty, ktoré sú zmluvnými stranami Dohovoru o fyzickej ochrane jadrového materiálu, aby vynaložili úsilie na rýchle uzavretie zmeneného a doplneného dohovoru; 25. uznať štátom, ktoré sú zmluvnými stranami NPT právo na jadrovú energiu na mierové účely v súlade s jej článkom 4 a podľa článkov 1, 2 a 3 uvedenej zmluvy; 26. vyzdvihnúť význam pokračovania medzinárodnej spolupráce na posilnenie jadrovej bezpečnosti, bezpečného nakladania s odpadom a rádiologickej ochrany a vyzvať štáty, ktoré tak ešte neurobili, aby čo najskôr pristúpili ku všetkým príslušným dohovorom a plne vykonávali všetky záväzky, ktoré z nich vyplývajú; 27. poznamenať, že štáty, ktoré sú zmluvnými stranami NPT sa v súlade s jej článkom 4 môžu uchýliť k mierovému využitiu jadrovej energie, okrem iného v oblastiach výroby elektrickej energie, priemyslu, zdravotníctva a poľnohospodárstva; 28. podporiť formulovanie záruk na prístup ku službám súvisiacich s jadrovým palivom alebo priamo k jadrovému palivu za vhodných podmienok; 29. zobrať na vedomie správu skupiny odborníkov MAAE o mnohonárodnom prístupe k jadrovému palivovému cyklu a podporí rýchly začiatok jeho preskúmania v rámci MAAE; 30. zdôrazniť, uznávajúc zníženie jadrových zbraní, ku ktorému došlo od konca studenej vojny, potrebu celosvetového zníženia jadrových arzenálov v systematickej a postupnej snahe vedúcej k jadrovému odzbrojeniu v súlade s článkom 6 NPT a uvítať v tejto súvislosti ratifikáciu Moskovskej zmluvy v roku 2003 Ruskou federáciou a Spojenými štátmi americkými, a zároveň zdôrazniť potrebu dosiahnuť ďalší pokrok v znižovaní ich arzenálov; 31. zdôrazniť potrebu vykonávania vyhlásení ruského a amerického prezidenta z rokov 1991-1992 týkajúcich sa jednostranných znížení ich zásob nestrategických jadrových zbraní a vyzvať všetky štáty, ktoré vlastnia nestrategické jadrové zbrane, aby ich začlenili do svojich všeobecných postupov kontroly zbrojenia a odzbrojenia, s cieľom ich zníženia a likvidácie; 32. uznať uplatňovanie zásady nezvratnosti pri usmerňovaní všetkých opatrení v oblasti jadrového odzbrojenia a kontroly zbrojenia ako príspevok k udržiavaniu a posilňovaniu medzinárodného mieru, bezpečnosti a stability, zohľadňujúc tieto podmienky; 33. uznať význam, z pohľadu jadrového odzbrojenia, programov likvidácie a odstránenia jadrových zbraní a odstránenia štiepnych materiálov ako sú vymedzené v rámci svetového partnerstva G8; 34. pokračovať v úsilí o transparentnosť, ktoré predstavuje mieru dobrovoľnej dôvery určenej na uľahčenie nového pokroku v oblasti odzbrojovania; 35. vzhľadom na to, že Zmluva o úplnom zákaze jadrových skúšok (CTBT) predstavuje nevyhnutnú súčasť režimu odzbrojovania a nešírenia jadrových zbraní a vzhľadom na jej čím skoršie a bezpodmienečné nadobudnutie platnosti vyzvať štáty, najmä tie, ktoré sú uvedené v prílohe II, aby bezodkladne a bezpodmienečne podpísali a ratifikovali zmluvu a, kým uvedená zmluva nadobudne platnosť, vyzvať všetky štáty, aby dodržiavali moratórium a zdržali sa akýchkoľvek činností, ktoré sú v rozpore so záväzkami a ustanoveniami zmluvy. Zdôrazniť dôležitosť práce prípravnej komisie Organizácie Zmluvy o úplnom zákaze jadrových skúšok a aktívne podporovat prácu osobitného zástupcu štátov, ktoré ratifikovali uvedenú zmluvu a ktorý zodpovedá za podporu celosvetového pristúpenia k uvedenej zmluve; 36. opätovne vyzvať Konferenciu o odzbrojovaní vzhľadom na okamžitý začiatok a uzavretie v čo najkratšej dobe nediskriminačnej a všeobecne platnej zmluvy zakazujúcej výrobu štiepnych materiálov na výrobu jadrových zbraní alebo iných výbušných jadrových zariadení bez predbežných podmienok a majúc na mysli správu osobitného koordinátora a mandát, ktorý je v nej zahrnutý, a kým uvedená zmluva nadobudne platnosť vyzvať všetky štáty, aby vyhlásili a dodržiavali moratórium na výrobu štiepnych materiálov na výrobu jadrových zbraní alebo iných výbušných jadrových zariadení. EÚ víta činnosť tých z piatich štátov, ktoré vlastnia jadrové zbrane, ktoré vyhlásili takéto moratórium; 37. vyzvať všetky dotknuté štáty na prijatie vhodných praktických opatrení na zníženie rizika náhodnej nukleárnej vojny; 38. pokračovať v preskúmaní otázky záruk v oblasti bezpečnosti pre štáty, ktoré nevlastnia jadrové zbrane a ktoré sú zmluvnými stranami NPT; 39. vyzvať štáty, ktoré vlastnia jadrové zbrane, aby potvrdili existujúce záruky bezpečnosti, ktoré Bezpečnostná rada OSN zaznamenala v rezolúcii 984 (1995), a aby podpísali a ratifikovali príslušné protokoly o zónach bez jadrových zbraní, ktoré boli stanovené po ukončení požadovaných konzultácií, uznávajúc, že tieto zóny požívajú záruky bezpečnosti vo forme zmlúv; 40. zdôrazniť potrebu všeobecného odzbrojenia; 41. zdôrazniť význam všeobecného uplatňovania a vykonávania Dohovoru o biologických a toxických zbraniach (BTWC), Dohovoru o chemických zbraniach (CWC), ako aj dohovorov, opatrení a iniciatív, ktoré prispievajú ku kontrole konvenčných zbraní; 42. vyzvať na všeobecné a účinné uplatňovanie Haagskeho Kódexu správania proti šíreniu balistických rakiet; 43. usilovať sa o vyriešenie problémov regionálnej nestability a bezpečnosti, ako aj konflikov, ktoré sú často pôvodom mnohých zbrojných programov.